b'\n_START_ARTICLE_\nTone \xc5\xbdel\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je obiskoval klasi\xc4\x8dno gimnazijo (1934\xe2\x80\x931942), bil interniran v italijanskih tabori\xc5\xa1\xc4\x8dih (Gonars, Arezzo), 1944 od\xc5\xa1el v Avstrijo, kjer je bil aretiran in do konca vojne zaprt. Od maja 1945 je bil v JLA. Jeseni 1945 je \xc5\xa1tudiral na Medicinski fakulteti v Ljubljani in 1950 diplomiral. Nato je od\xc5\xa1el v BiH in tu deloval kot zdravnik do 1953. Vrnil se je v Ljubljano, se zaposlil na o\xc4\x8desni kliniki in se v letih 1953\xe2\x80\x931956 specializiral iz oftalmologije. Od 1968 je bil primarij, od 1974 pa namestnik predstojnika O\xc4\x8desne klinike v Ljubljani._NEWLINE_Strokovno se je izpopolnjeval na znanih evropskih klinikah, kjer je prou\xc4\x8deval organizacijo pleopti\xc4\x8dno-ortopti\xc4\x8dnih oddelkov in terapijo strabizma in ambliopije. Udele\xc5\xbeil se je ve\xc4\x8d jugoslovanskih kongresov (Budva, Opatija, Ljubljana, Beograd idr.) in poro\xc4\x8dal o rezultatih nove terapije, ki jo je uvedel na novoustanovljeni pleopti\xc4\x8dno-ortopti\xc4\x8dnem oddelku o\xc4\x8desne klinike v Ljubljani. O svojih dognanjih je pisal strokovne \xc4\x8dlanke in jih objavljal v raznih doma\xc4\x8dih in tujih strokovnih revijah. Za Navodila za izvajanje sistematskih pregledov pred\xc5\xa1olskih otrok je prispeval poglavje Navodila za pregled o\xc4\x8di in vida pri sistemati\xc4\x8dnih pregledih otrok v 4. letu. Ve\xc4\x8d poljudnih \xc4\x8dlankov je objavil v Na\xc5\xa1i \xc5\xbeeni, Otroku in dru\xc5\xbeini, Zdravstvenem Obzorniku in drugih revijah. Zlasti je pomembna v poljudnem jeziku napisana knjiga Otrok \xc5\xa1kili (1968), namenjena star\xc5\xa1em otrok s strabizmom._NEWLINE_Bil je odli\xc4\x8den strokovnjak in eden prvih zdravnikov v Jugoslaviji, ki je organiziral delo na pleopti\xc4\x8dno-ortopti\xc4\x8dnem oddelku o\xc4\x8desne klinike v Ljubljani, ga vodil in usmerjal do smrti.'